*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*6. számú előterjesztés*

Bátaszék Város Önkormányzata Képviselő-testületének 2017. január 25-én,

16,00 órakor megtartandó ülésére

*a Bátaszéki Önkormányzati Tűzoltó Köztestület alapszabályának véleményezése*

|  |
| --- |
| **Előterjesztő:** dr. Bozsolik Róbert polgármester **Készítette:** Takácsné Gehring Mária aljegyző **Törvényességi ellenőrzést végezte:** Kondriczné dr. Varga Erzsébet jegyző**Tárgyalja:**Pénzügyi és Gazdasági Bizottság: 2017. 01.24. |

**Tisztelt Képviselő-testület!**

A Bátaszéki Önkormányzati Tűzoltó Köztestület (a továbbiakban Köztestület) 2006. évtől lát el kötelező tűzoltási és műszaki mentési közszolgálati feladatokat Bátaszék, Alsónyék, Báta, Bátaapáti, Mórágy, Pörböly települések közigazgatási területein, melyek nélkülözhetetlenek településeink lakossága és önkormányzatai számára. A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (a továbbiakban: Katvéd. tv.) és az önkormányzati és létesítményi tűzoltóságokra, valamint a hivatásos tűzoltóság, önkormányzati tűzoltóság és önkéntes tűzoltó egyesület fenntartásához való hozzájárulásra vonatkozó szabályokról szóló239/2011.(XI.18.) Korm. rendelet (a továbbiakban: R.) értelmében 2012. január 1-jétől az önkéntes köztestületi tűzoltóságok önkormányzati tűzoltóság néven kell, hogy működjenek.

1. Jogszabályi háttér

1. A tűz elleni védekezésről, a műszaki mentésről és a tűzoltóságról szóló 1996. évi XXXI. törvény (a továbbiakban: Tvt.) 2. § (2) bekezdése szerint: a tűzoltás és műszaki mentés állami feladat.

A Tvt. 34. § (1) bekezdése szerint az önkormányzati tűzoltóság a települési önkormányzat vagy az önkormányzati társulás és az önkéntes tűzoltó egyesület által közösen vagy a települési önkormányzat vagy az önkormányzati társulás által önállóan alapított **köztestület,** amely a települési önkormányzat vagy az önkormányzati társulás közigazgatási területén, a hivatásos tűzoltósággal kötött együttműködési megállapodás alapján és annak szakmai iránymutatása alapján tűzoltási és műszaki mentési célokra folyamatosan igénybe vehető készenléti szolgálatot lát el és közreműködik közvetlen tűz- és robbanásveszély esetén a biztonsági intézkedések végrehajtásában. Az önkormányzati tűzoltóság kérheti közhasznúsági nyilvántartásba vételét.

A Tvt. 4. § p) pontja az önkormányzati tűzoltóságot az alábbiak szerint értelmezi: tűzoltási és műszaki mentési feladatok elvégzésére létrehozott elsődleges műveleti körzettel rendelkező önkéntes tűzoltóság.

A települési önkormányzat képviselő-testülete a Tvt. 28. § (1) bekezdésében foglaltak alapján

1. hozzájárulhat a hivatásos tűzoltóság, valamint hozzájárul az önkormányzati tűzoltóság és az önkéntes tűzoltó egyesület fenntartásához,
2. önkormányzati tűzoltóság, önkéntes tűzoltó egyesület alapításában vehet részt,
3. gondoskodik az önkormányzati tűzoltóság fenntartásáról, működtetéséről és fejlesztéséről,
4. közreműködik a tűzoltási és műszaki mentési feladatok ellátásában közreműködő önkéntes tűzoltó egyesület fenntartásában, működtetésében és fejlesztésében,
5. hozzájárulhat más tűzoltóság létesítéséhez, fenntartásához, fejlesztéséhez.

Fenti szakasz (2) bekezdése szerint az önkormányzati tűzoltósággal rendelkező települési önkormányzat képviselő-testülete

1. elrendelheti az irányítása alá tartozó tűzoltóság rendkívüli készenléti szolgálatát,
2. beszámoltatja az önkormányzati tűzoltóparancsnokot.

Az önkormányzati tűzoltóság létrehozását és megszüntetését, továbbá a tűzoltói feladatok ellátására kötött megállapodást a működési terület szerinti hivatásos tűzoltóságnak be kell jelenteni. Az önkormányzati és a létesítményi tűzoltóság esetében a hivatásos katasztrófavédelmi szerv területi szerve és a hivatásos tűzoltóság ellenőrzi a tűz elleni védekezési, műszaki mentési tevékenység végrehajtását, az ehhez szükséges személyi, és technikai feltételek meglétét, a tűz elleni védekezési, műszaki mentési feladatokra való felkészültség és felkészülés helyzetét. Ha az önkormányzati tűzoltóság a hiányosság pótlása iránt nem, vagy nem megfelelően intézkedik, a hivatásos katasztrófavédelmi szerv központi szerve a 34. § (3) bekezdése szerinti költségfedezetet a hiányosságból eredő feladatellátási-képesség csökkenésével arányos módon csökkenti. (Tvt. 36. § (2)-(3) és (5) bekezdés)

A Tvt. 41. § (5) bekezdésében foglaltak alapján az önkormányzati tűzoltóságok létesítésével, fejlesztésével, fenntartásával és működésével kapcsolatos költségek fedezetéről a székhely szerinti települési önkormányzat, és az önkormányzati tűzoltóság által védett települések önkormányzatai, valamint az általuk végzett feladattal arányosan a hivatásos katasztrófavédelmi szerv központi szervén keresztül a központi költségvetés gondoskodik.

2. Az R. 5. §-a szerint az önkormányzati tűzoltóság a vonulási területén működő gazdálkodó szervekkel a létesítményi tűzoltósági feladatok átvállalására az illetékes hivatásos katasztrófavédelmi szerv területi szervének egyetértésével megállapodhat, amennyiben a megállapodásban vállaltak nem veszélyeztetik a vonulási terület ellátásával kapcsolatos feladatok maradéktalan teljesítését.

Az R. 7. §-a alapján az önkormányzati tűzoltóság tűzoltó-szakmai feladatait főfoglalkozású és önkéntes jogviszonyban álló önkormányzati tűzoltók látják el. Az önkéntes jogviszonyban álló önkormányzati tűzoltó a szakmai feladatait az önkormányzati tűzoltóság és az önkéntes jogviszonyban álló önkormányzati tűzoltó között létrejött írásos megállapodás alapján hajtja végre. A megállapodás kötelező tartalmi elemeit az R. tartalmazza.

Az R. 9. §-a alapjánaz önkormányzati tűzoltóság működését **alapszabály**ban határozzák meg, amelynek tartalmaznia kell különösen a tűzoltóparancsnok beszámoltatásának rendjét, a kiképzés és rendszeres továbbképzés feltételeinek biztosítását.

Az R. 11. § (1) bekezdése szerint az önkormányzati tűzoltóság a megalakulásától számított 30 napon belül együttműködési megállapodást köt a helyi szervvel a tűzoltási és műszaki mentési célokra folyamatosan igénybe vehető készenléti szolgálat ellátása, valamint a közvetlen tűz- és robbanásveszély esetén követendő biztonsági intézkedések végrehajtásában való közreműködés céljából, melyet a területi szerv vezetője hagy jóvá. A területi szerv az együttműködési megállapodásokat a központi szerv részére megküldi; és a (2) bekezdés szerint az együttműködési megállapodás megkötését az önkormányzati tűzoltóság a szükséges adatok megküldésével kezdeményezi a katasztrófavédelmi kirendeltségnél.

Az R. 32. §-a alapján az önkormányzati tűzoltóság fenntartása esetén a települési önkormányzat hozzájárulását az önkormányzati tűzoltóság, valamint a székhelye szerinti és az általa védett települések önkormányzatai között létrejött megállapodás rögzíti. A megállapodásban rögzített hozzájárulások mértékének megállapításánál kiemelt szempontnak tekintendő a települések lakosságszáma, valamint területének nagysága. A hozzájárulásának mértékét legalább oly módon szükséges megállapítani, hogy a központi költségvetési hozzájárulással együttesen fedezetet biztosítsanak az önkormányzati tűzoltóság éves fejlesztési, fenntartási és működési kiadásaira. Az éves fenntartáshoz szükséges fedezetet az önkormányzati tűzoltóság legkisebb létszámáról, létesítményei és felszerelései minimális mennyiségéről, minőségéről és a szolgálat ellátásáról szóló jogszabály alapján kell megállapítani. A fenntartáshoz biztosított hozzájárulás felhasználásáról a hozzájárulást biztosító székhely szerinti és az általa védett települések önkormányzatai felé köteles elszámolni.

A települési önkormányzatok pénzügyi hozzájárulása mellett támogatásként figyelembe vehető a laktanya biztosítása, építése, felújítása, üzemeltetésének átvállalása, a szakmai tevékenységet segítő tárgyi eszközök, készletek beszerzése, vagy használatra történő átadása, melyet a települési önkormányzatok és a hivatásos tűzoltóságok, az önkormányzati tűzoltóságok, valamint az önkéntes tűzoltó egyesületek között létrejött megállapodásokban szerepeltetni szükséges.

3. Az önkormányzati tűzoltóság legkisebb létszámáról, létesítményei és felszerelései minimális mennyiségéről, minőségéről és a szolgálat ellátásáról szóló 48/2011. (XII. 15.) BM rendelet (a továbbiakban: BMr.) 1. § (1)-(2) bekezdése szerint az önkormányzati tűzoltóság híradó-ügyeleti szolgálatának feladatellátását a laktanyában folyamatosan egy fő végzi, továbbá az egység riasztását követően legalább a készenlétben tartott gépjárműfecskendő és az arra beosztott négy fő tűzoltó vonultatásáról kell gondoskodik.

Az önkormányzati tűzoltóság létesítményeinek és felszereléseinek minimális mennyiségére és minőségére, a szolgálatellátásra vonatkozó szabályok részleteit, a szolgálatellátás szabályait jelen előterjesztésben nem részletezem.

4. Az államháztartásról szóló 1992. évi XXXVIII. törvény és egyes kapcsolódó törvények módosításáról szóló 2006. évi LXV. törvény 8/A. §-a a köztestület önkormányzattal és nyilvántartott tagsággal rendelkező szervezet, amelynek létrehozását törvény rendeli el. A köztestület a tagságához, illetve a tagsága által végzett tevékenységhez kapcsolódó közfeladatot lát el. A köztestület jogi személy. A köztestületre - ha törvény eltérően nem rendelkezik - a Polgári Törvénykönyvnek az egyesületre vonatkozó szabályait kell megfelelően alkalmazni.

1. Az alapszabály módosítására vonatkozó indokok

A Köztestület elnöke 2016. júniusában taggyűlést hívott össze, melyen a 7 tagból csak a tűzoltó egyesület és Bátaszék város képviselője (polgármester úr) vett részt, a taggyűlés nem volt határozatképes. A hatályos alapszabály rendelkezései szerint – amennyiben a meghívó ezt külön tartalmazza – az eredeti időponthoz képest egy órával később megtartott taggyűlés már határozatképes a jelenlévők számára tekintet nélkül. Mivel ekkor sem lett volna határozatképes, így a taggyűlés elmaradt, és egy később meghatározandó időpontban állapodtak meg a jelenlévők. December elején pedig már több okból is szükségessé vált rendkívüli taggyűlés tartása. November hónapban a katasztrófavédelmi kirendeltség ellenőrzést folytatott a Köztestület működésével kapcsolatban, illetve revizori ellenőrzés is volt december elején. A legfőbb okot azonban az adta, hogy a Köztestület elnökének megbízatása november 30-án lejárt, illetve az alapszabály szerint az önkormányzati tűzoltóparancsnok megbízatása is.

A decemberi taggyűlésen a jelenlévők – a Tolna Megyei Katasztrófavédelmi Igazgatóság javaslatára – úgy határoztak, hogy az elnök és a parancsnok megbízatását 2017. január 31-éig meghosszabbítják annak érdekében, hogy a köztestület tevékenységét zökkenőmentesen folytathassa. A szakmai felettes szerv pedig javasolta egy új alapszabály elkészítését, mely a megye három köztestülete esetében (Bátaszék, Tamási és Tolna) egyazon szerkezeti felépítéssel és hasonló rendelkezésekkel kerülhetne megfogalmazásra, amit a tag önkormányzatok mindegyike határozattal fogadna el.

Kérem a tisztelt képviselő-testületet, hogy az előterjesztést szíveskedjen megvitatni, és a Köztestület alapszabályát véleményezni.

**Határozati javaslat:**

**A Bátaszéki Önkormányzati Tűzoltóság Köztestület alapszabályának véleményezéséről**

Bátaszék Város Önkormányzatának Képviselő-testülete

1. tűz elleni védekezésről, a műszaki mentésről és a tűzoltóságról szóló 1996. évi XXXI. törvény 34. §-ában foglaltak alapján a Bátaszéki Önkormányzati Tűzoltóság Köztestület (a továbbiakban: Köztestület) Alapszabályát – a határozat melléklete szerinti tartalommal elfogadásra javasolja a Köztestület közgyűlésének, egyben
2. a Köztestület közgyűlésébe a város polgármesterét delegálja.

Határidő: 2017. december 31.

Felelős: Takácsné Gehring Mária aljegyző

 (a határozat megküldéséért)

Határozatról értesül: Köztestület, helyben

 TM-i Katasztrófavédelmi Igazgatóság,

 irattár